Părintele Iustin 
APOFTEGME 


culese de ucenici şi apropiaţi 


Văzând nişte fraţi care tocmai se călugăriseră şi care veniseră să-i 
binecuvinteze cu un cuvânt pentru viaţă, Părintele Iustin a spus: "Vai, ce de îngeri 
aici!" 

1. Şi apoi, sfătuind şi îndemnând spre jertfe lnicie, a zis: "Prigoane, puşcării, 
lagăre, temniţe, izolări, înfometări, schingiuiri, umiliri, astea le-am trecut şi noi. Nu 
mai sunt atât de grozave. Dar prin ce veţi trece voi, aceasta nu a mai fost de la 
începutul lumii până azi". 

2. Un frate a întrebat: "Părinte, Avva Varsanufie vorbeşte că în vremea sa 
mai rămăseseră doar trei purtători de Dumnezeu. Şi dacă asta era la 550 de ani după 
Hristos, astăzi câţi mai sunt?" A răspuns bătrânul: "Trei sute. Căci la sfîrşitul vremii 
sfinţii nu vor mai face semne şi minuni, ci vor petrece neştiuţi şi necunoscuţi, în 
smerenie". 

3. Un ucenic a întrebat: Părinte, ce va să zică aceea că ceea ce va veni "nu a 
mai fost de la începutul lumii până acum"? Păi nu vezi, a zis, că lumea întreagă e un 
Piteşti [e vorba de "reeducarea" de la Piteşti] uriaş? Dacă până acum slugile diavolului 
au vrut să ne lepădăm de credinţă, de Adevăr, ceea ce va urma va fi satanizarea 
omului. Acum e încă o oarecare pace. Dar vor veni zile când se vor strădui din toate 
puterile să îndrăcească, să satanizeze omul. Şi ei ştiu de acum cum s-o facă. Şi cine şi 
cât se va putea împotrivi îndrăcirii forţate? Aceasta este plinirea cuvântului pe care 1-a 
zis Mântuitorul: "Căci va fi atunci strâmtorare mare, cum n-a fost de la începutul lumii 
până acum şi nici nu va mai fi. Şi de nu s-ar fi scurtat acele zile, n-ar mai scăpa nici un 
trup, dar pentru cei aleşi se vor scurta acele zile" (Matei 24: 21-22). 

4. Cineva i-a zis: Părinte, am ispite, ce să fac? A zis Bătrânul: Cere de la 
Dumnezeu să- ţi mai adauge. Aceasta este Crucea. Nu cere să ţi se ia, ci să ţi se mai 
adauge. Ca să meriţi învierea. 


